คลังหนุนธุรกิจประกันชีวิตลุยตลาดอนุพันธ์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — สศค.ชงแนวคิดนำกรมธรรม์ทำตราสารอนุพันธ์ ขายก่อนครบสัญญาได้ เพิ่มสภาพคล่อง 
น.ส.พรวสา ศิรินุพงศ์ ผู้อำนวยการส่วนนโยบายเศรษฐกิจการเงินระหว่างประเทศ สำนักงานเศรษฐกิจการคลัง (สศค.) เปิดเผยว่า ธุรกิจประกันชีวิตควรจะมีการพัฒนาการลงทุนแบบใหม่ๆ ขึ้น เพื่อรองรับความต้องการของตลาด เช่น ตราสารอนุพันธ์ ซึ่งในต่างประเทศมีตราสารอนุพันธ์ประกันชีวิต สามารถนำกรมธรรม์ไปขายในตลาดรองประกันชีวิตได้ เช่น กรมธรรม์ที่ชำระเบี้ยครบตามสัญญา แต่ยังไม่ครบกำหนดกรมธรรม์ จะได้เงินคืนและผลประโยชน์เมื่ออายุ 60 ปี จำนวน 3 แสนบาท สามารถนำไปขายล่วงหน้าได้ในราคาส่วนลด แล้วคนที่ซื้อไปก็รอรับเงินเต็มจำนวน 3 แสนบาท เมื่อกรมธรรม์ครบกำหนด จะทำให้ผู้ถือกรมธรรม์มีสภาพคล่อง
นอกจากนี้ บริษัทประกันชีวิตและบริษัทประกันภัย ควรจะขยายตลาดใหม่ เช่น ไปที่ชาวต่างชาติที่อาศัยในประเทศไทยให้มากขึ้น หรือชาวต่างชาติที่เดินทางเข้ามาในประเทศไทย
“เพื่อนำเสนอขายประกันเชิงรุก รองรับการเข้าสู่สมาคมการค้าเสรีอาเซียนที่จะเริ่มในปี 2558 เช่น การเสนอขายประกันสุขภาพ แน่นอนว่าเมื่อเปิดเสรีการค้า ต้นทุนที่บริษัทประกันจะต้องแบกรับ จะเพิ่มขึ้นอย่างแน่นอนจากการต้องปฏิบัติตามกฎระเบียบของประเทศอื่นๆ”น.ส.พรวสา กล่าว 
น.ส.พรวสา กล่าวว่า ในด้านการทำงานระหว่างภาครัฐกับผู้ประกอบการ จะต้องแลกเปลี่ยนข้อมูลระหว่างกันให้มาก โดยยอมรับคนทำงานราชการสัดส่วน 90% ไม่เคยทำงานภาคเอกชนมาก่อน จึงนึกไม่ออกว่าภาคเอกชนทำงานอย่างไร และ มีปัญหาอะไร เช่น เรื่องภาษี ภาคเอกชนจะต้องให้ข้อมูลแก่ภาคราชการให้มาก เพราะภาครัฐเอง มีนโยบายสนับสนุนและเอื้ออำนวยความสะดวกด้านกฎระเบียบให้กับภาคเอกชน เพื่อร่วมกันพัฒนาเศรษฐกิจให้เติบโตแข่งขันกับประเทศอื่นๆ ได้